b'\n_START_ARTICLE_\nGosmer Kirke\n_START_SECTION_\nBygningshistorie\n_START_PARAGRAPH_\nKirken menes at have v\xc3\xa6ret indviet til Sankt Theobald, da man i 1700-tallet fandt en relikvie\xc3\xa6ske, der havde en seddel med f\xc3\xb8lgende indskrift \xe2\x80\x9dIn honorem sti. Theobaldi\xe2\x80\x9d. Den oprindelige kirke er opf\xc3\xb8rt i den romanske tid, ca. \xc3\xa5r 1200, og bestod af skibet og koret med apsis. Byggematerialet er granitkvadre p\xc3\xa5 en sokkel med skr\xc3\xa5kant. Kirken er ikke mindst interessant p\xc3\xa5 grund af de mange velbevarede stenhuggerarbejder. Sydd\xc3\xb8ren, nu inde i v\xc3\xa5benhuset, samt en d\xc3\xb8r p\xc3\xa5 korets sydside er begge udstyrede med halvs\xc3\xb8jler og tympanon med relieffer. Sydd\xc3\xb8rens har et s\xc3\xa6rpr\xc3\xa6get motiv, hvor en kvinde med lange fletninger ammer to l\xc3\xb8ver. Kvinden kan fortolkes som et billede p\xc3\xa5 kirken og l\xc3\xb8verne som de troende, der n\xc3\xa6res ved kirkens forkyndelse. Kord\xc3\xb8ren har korsnedtagelsen som motiv. Apsis er rigt udsmykket med dobbeltsokkel, lisener, halvs\xc3\xb8jler og rundbuefrise. Kor og skib har fladt kassetteloft, apsis en halvkuppelhv\xc3\xa6lving._NEWLINE_I senmiddelalderen opf\xc3\xb8rtes ved skibets vestgavl et t\xc3\xa5rn i teglsten. Dette er restaureret flere gange, bl.a. i 1775, et \xc3\xa5rstal man kan se p\xc3\xa5 t\xc3\xa5rnets sydside, samt initialerne \xe2\x80\x9dJOSR\xe2\x80\x9d for den dav\xc3\xa6rende ejer, statsminister Joachim Otto Schack-Rathlou til Rathlousdal. Nok nogenlunde samtidig tilf\xc3\xb8jedes gravkapellet p\xc3\xa5 kirkens nordside. _NEWLINE_Som kirken fremtr\xc3\xa6der i dag er den v\xc3\xa6sentlig et resultat af en h\xc3\xa5rdh\xc3\xa6ndet ombygning 1866 ved arkitekt V. Tvede. De store vindueshuller er blandt andet etableret ved denne lejlighed. Samtidig opf\xc3\xb8rtes v\xc3\xa5benhuset, ligeledes i mursten. Desuden blev et gravkapel p\xc3\xa5 t\xc3\xa5rnets nordside nedrevet.\n_START_SECTION_\nBegravelser\n_START_PARAGRAPH_\nGosmer Kirke tjente som gravkirke for herskaberne p\xc3\xa5 herreg\xc3\xa5rdene Rathlousdal og Gersdorffslund. I det hv\xc3\xa6lvede t\xc3\xa5rnrum, der har en rigt udsmykket indgangsportal, findes flere kister. Blandt andre Christian Rathlou (\xe2\x80\xa01752) og hustru. I begravelsen under t\xc3\xa5rnrummet st\xc3\xa5r blandt andre kisterne af Gregorius Rathlou (\xe2\x80\xa01681) og hustru. P\xc3\xa5 t\xc3\xa5rnets nordside l\xc3\xa5 der som tidligere n\xc3\xa6vnt indtil 1866 et gravkapel, som anvendtes af sl\xc3\xa6gten Holstein-Rathlou. Kisterne her blev dog 1857 overf\xc3\xb8rt til et nyopf\xc3\xb8rt gravkapel i lystskoven ved Rathlousdal. P\xc3\xa5 skibets nordside ligger et kapel, der rummer tre marmorsarkofager udf\xc3\xb8rte af Johannes Wiedewelt. De rummer henholdsvis statsminister Joachim Otto Schack-Rathlou (\xe2\x80\xa01800), dennes hustru samt en datter.'